Aislinge Óenguso
Boí Óengus In n-aidchi n-aili inna chotlud. Co n-accae ní, In n-ingin cucci for crunn síuil dó. Is sí as áilldem ro boí i n-Ére. Luid Óengus do gabáil a l-lámae dia tabairt cucci inna imdai. Co n-accae ní; fo-sceinn úad opunn. Nícon fitir cia árluid h-úad. Boí and co arabárach. Nípo slán laiss a menmae. Do-génai galar n-dó In delb ad-condairc cen a h-accaldaim. Nícon luid biad inna béolu. Boí and do aidchi dano aithirriuch. Co n-accae timpán inna láim as bindem boíe. Sennid céol n-dó. Con-tuil friss. Bíid and co arabárach. Nícon ro-proindig dano arabárach.
Blíadain lán dó os sí occa aithigid fon séol sin condid corastar i sergg. Nícon epert fri nech. F-a-ceird i sergg íarum ocus ní fitir nech cid ro m-boí. Do-ecmalldar legi Érenn. Nícon fetatar-som cid ro m-boí asendud. Ethae co Fíngen, liaig
Conchobuir. Do-tét-side cucci. Ad-gninad-som i n-aigid In duini a n-galar no bíth for ocus ad-gninad din dieid no théiged din tig a l-lín no bíth co n-galar and.
Atn-gládastar for leith.
‘Ate! nítat béodai do imthechta’, ol
Fíngen, ‘Sercc écmaise ro carais’. ‘Ad-rumadar mo galar form’, ol Óengus.
‘Do-rochar i n-dochraidi ocus ní rolámar a epirt fri nech’, ol Fíngen. ‘Is fír deit’, ol
Óengus. ‘Do-m-ánaic ingen álaind In chrotha as áilldem i n-Ére co n-écusc derscaigthiu. Timpán inna l-láim, conid senned dam cach n-aidchi.’ ‘Ní báe’, ol Fíngen; ‘do-rogad duit cairdes frie; ocus foítter úait cossin m-Boinn, cot máthair, co tuidich dot accaldaim’.
Tíagair cuicce. Tic iarum In Boann.
‘Bíu oc frepaid ind fir-se’, ol Fíngen,
‘d-an-ánaic galar n-ainchis’. Ad-fíadot a scéla don Boinn.
‘Bíd a freccor céill dia máthair’, ol Fíngen.
‘D-an-ánaic galar n-ainchis; ocus timchelltar h-úait Ériu uile, dús In n-étar h-úait ingen In chrotha so ad-condairc do macc’. Bíid oc suidiu co cenn m-blíadnae. Nícon frith ní ba chosmail di. Is iar sin con-gairther Fíngen doib aithirriuch. ‘Nícon frith cobair isindísiu’, ol Boann. As-bert Fíngen:
‘Foítter cossin n-Dagdae tuidecht do accaldaim a maicc’.
Tíagair cossin n-Dagdae. Ticc-side aithirriuch.
‘Cid diandom-chomgrad?’
‘Do airli do maicc’, ol In Boann. ‘Is ferr duit a chobair. Is liach a dul immudu. At-tá i siurgg. Ro car seircc écmaise ocus ní roachar a chobair’. ‘Cia torbae mo accaldam?’ ol In Dagdae. ‘Ní móo mo éolas in-dáthe-si’.
‘Móo écin’, ol Fíngen. ‘Is tú rí síde n-Érenn; ocus tíagar úaib co
Bodb, ríg síde Muman, ocus Is deilm a éolas la h-Érinn n-uili’.
Ethae co suide. Feraid-side fáilti friu. ‘Fo chen dúib’, ol Bodb, ‘a muinter In Dagdai’. ‘Is ed do-roachtmar’.
‘Scéla lib?’ ol Bodb. ‘Atáat linni: Óengus macc In Dagdai i siurgg dá blíadnae’. ‘Cid táas?’ ol
Bodb. ‘Ad-condairc ingin inna chotlud. Nícon fetammar i n-Ére cia h-airm i tá ind ingen ro char ocus
ad-condairc. Timmarnad duit ón Dagdae co comtastar h-úait fond Érinn ingen In chrotha-sa ocus ind écuisc’. ‘Con-díastar’ ol Bodb, ‘ocus étar dál blíadnae friumm co fessur fis scél’.
Do-lluid cinn blíadnae co tech m-Buidb co Síd Ar Femen. ‘To-imchiullus Érinn n-uili co fuar
in n-ingen oc Loch Bél Dracon oc Crottaib Cliach’, ol
Bodb. Tíagair úaidib dochum In Dagdai. Ferthair fáilte friu. ‘Scéla lib?’ ol In Dagdae. ‘Scéla maithi; fo-fríth ind ingen In chrotha-so as-rubartaid.’ Timmarnad duit ó Bodb. Táet ass Óengus linni a dochum dús In n-aithgne In n-ingin, conda accathar. Brethae Óengus i carput co m-boí oc
Síd Al Femen. Fled mór lassin ríg ara ciunn. Ferthae fáilte friss. Bátar trí láa ocus teora aidchi ocond fleid. ‘Tair ass trá’, ol Bodb, ‘dús In n-aithgne In n-ingin conda aiccther’. ‘Ci ad-da-gnoe, ní-s cumcaim-si a tabairt acht ad-n-da-cether namá.’
To-lotar íarum co m-bátar oc Loch. Co n-accatar inna tri cóecta ingen macdacht. Co n-accatar In n-ingin n-etarru. Ní tacmuictis inna h-ingena dí acht coticci a gualainn. Slabrad airgdide eter cach dí ingin. Muince airgdide imma brágait fadisin ocus slabrad di ór forloiscthiu. Is and as-bert Bodb:
‘In n-aithgén In n-ingen n-ucut?’ ‘Aithgén écin’, ol Óengus. ‘Ní-m thá-sa cumacc deit’, ol Bodb, ‘bas móo’. ‘Ní báe són’, ol Óengus, ‘ém; óre as sí ad-condarc; ní cumcub a breith In fecht-so.’ ‘Cuich ind ingen-sa, a Buidb?’ ol Óengus.
‘Ro-fetar écin’, ol In Bodb, ‘Caer Ibormeith, ingen Ethail Anbuail a s-Síd Úamain i crích Connacht’.
Do-comlat ass íarum Óengus ocus a muinter dochum a críche. Téit Bodb laiss co n-árlastar In n-Dagdae ocus In m-Boinn oc Bruig Maicc ind Óicc. Ad-fíadat a scéla doib ad-fídatar doib amail m-boíe
eter cruth ocus écoscc amail ad-condarcatar. Ocus ad-fídatar a h-ainm ocus ainm a h-athar ocus a senathar. ‘Ní ségdae dúnn’, ol In Dagdae, ‘ná cumcem do socht’. ‘Aní bad maith duit, a Dagdai’, ol Bodb. ‘Eircc dochum n-Ailella ocus Medbae ar Is leo bíid inna cóiciud ind ingen’.
Téit In Dagdae co m-boí i tírib Connacht, trí fichit carpat a lín. Ferthae fáilte friu lassin
ríg ocus In rígnai. Bátar sechtmain láin oc fledugud íar sin im chormann doib. ‘Cid immu-b-rácht?’ ol In rí.
‘At-tá ingen lat-su it ferunn’, ol In Dagdae, ‘ocus ro-s car mo macc-sa, ocus do-rónad galar dó. Do-dechad-sa cuccuib dús in-da-tartaid don macc’.
‘Cuich?’ ol Ailill. ‘Ingen Ethail Anbuail’. ‘Ní linni a cumacc’, ol
Ailill ocus Medb.
‘Dia cuimsimmis do-bérthae dó’.
‘Ani for-maith-congairther rí In t-síde cuccuib’, ol In Dagdae.
Téit rechtaire
Ailella cucci. ‘Timmarnad duit ó Ailill ocus Meidb dul dia n-accaldaim’. ‘Ní reg-sa’, ol sé. ‘Ní tibér mo ingin do macc In Dagdai’. Fásagar co h-Ailill anísin. ‘Ní étar fair a thuidecht; ro-fitir aní dia con-garar’. ‘Ní báe’, ol Ailill, ‘do-rega-som ocus do-bértar cenna a laech laiss’. Íar sin cot-éirig teglach n-Ailella ocus muinter In Dagdai dochum In t-síde. Inrethat a síd n-uile. Do-sm-berat trí
fichtea cenn ass ocus in
ríg co m-boí i Crúachnaib i n-ergabáil.
Is íarum as-bert Ailill fri h-Ethal n-Anbuail: ‘tabair do ingin do macc In Dagdai’. ‘Ni cumcaim’, ol sé.
‘Is móo a cumachtae in-dó’.
‘Ced cumachtae mór fil lee?’ ol Ailill. ‘Ní anse; bíid i n-deilb éuin cach la blíadnai, In m-blíadnai n-aili i n-deilb duini’. ‘Ci-ssí blíadain m-bís i n-deilb éuin?’ ol Ailill. ‘Ní lemm-sa a mrath’, ol a h-athair. ‘Do chenn dít’, ol Ailill, ‘mani-n-écis-ni’.
‘Níba sia cucci dam-sa’, ol sé. ‘At-bérsa’, ol sé; Is lérithir sin ro-n gabsaid occai. ‘In t-samuin-se as nessam bieid i n-deilb éuin oc Loch Bél Dracon, ocus ad-cichsiter sain-éuin lee and, ocus bieit
trí cóecait géise n-impe; ocus at-tá aurgnam lemm-sa doib’. ‘Ni báe lemm-sa iarum,’ ol in
Dagdae, ‘óre ro-fetar a h-aicned do-s-uc-so’.
Do-gníther íarum cairdes leu .i. Ailill ocus Ethal ocus In Dagdae ocus soírthair
Ethal ass. Celebraid In Dagdae doib. Ticc In Dagdae dia thig ocus ad-fét a scéla dia macc. ‘Eirc immon samuin as nessam co
Loch Bél Dracon con-da-garae cuccut dind loch’. Téit In Macc Óc co m-boí oc Loch Bél Dracon. Co n-accae trí cóecta én find forsind loch cona slabradaib airgdidib co caírchesaib órdaib imma cenna. Boí Óengus i n-deilb doínachta for brú ind locha. Con-gair In n-ingin cucci. ‘Tair dom accaldaim, a Chaer’. ‘Cia do-m-gair?’ ol Caer.
‘Cotot-gair Óengus’. ‘Regait diandom fhoíme ar th' inchaib
co tís a l-loch mofhrithisi.’ ‘Fo-t-sisiur’, ol sé.
Téiti cucci. Fo-ceird-sium dí láim forrae. Con-tuilet i n-deilb dá géise co timchellsat a l-loch fo thrí conná bed ní bad meth n-enech dó-som. To-comlat ass i n-deilb dá én find co m-batar ocin Bruig Maicc In Óicc, ocus chechnatar cocetal cíuil co corastar inna dóini i súan trí láa ocus teora n-aidche. Anais laiss ind ingen íar sin.
Is de sin ro boí cairdes In Maicc Óic ocus Ailella ocus Medbae. Is de sin do-cuaid
Óengus, tricha cét, co Ailill ocus Meidb do tháin inna m-bó a
Cúailnge.
Conid ‘De Aislingiu Óenguso maicc In Dagdai’ ainm In scéuil sin isin Táin Bó Cúailnge. Finit.